Mihai Eminescu

sărbătorit de elevii Școlii Gimnaziale ,,Simion Bărnuțiu” Blaj – Tiur

15 ianuarie – Ziua Culturii Naționale din anul 2010, în semn de prețuire pentru marele poet național – a reprezentat, și în acest an, un moment de sărbătoare pentru elevii de la Școala Gimnazială ,,Simion Bărnuțiu” din Tiur.

Cu un program al activităților bogat, manifestarea a antrenat atât elevii claselor primare, cât și elevii claselor gimnaziale.

La clasele primare, coordonate de doamnele învățătoare Bîrlea Aurelia Cristina, Haidu Flavia și Pastușec Alina, s-au desfășurat activități de prezentare a unor date despre viața și opera marelui poet, s-au audiat poezii pe fond muzical și s-au organizat expoziții de carte eminesciană și concursuri la nivel de clasă din data de 12 ianuarie până în 16 ianuarie.

Clasele gimnaziale au adus un omagiu poetului prin depunera de coroană la Bustul lui Eminescu din Piața 1848 și recitarea unor poezii de elevele Maier Maria și Szabo Timea, însoțite de doamna directoare, profesor Zehan Platon Ana, și de profesoara Marcu Nicoleta Ioana, activitate ce a avut loc în data de 13 ianuarie 2017.

Sub coordonarea profesoarei Marcu Nicoleta Ioana și a doamnei profesoare Păcurar Elena, în 13 și în 16 ianuarie elevii claselor gimnaziale au lecturat versuri eminesciene, au realizat desene inspirate de versurile eminesciene, lucrări reunite într-o expoziție pe școală, și au conceput un semn de carte omagial.

Toate activitățile propuse de cadrele didactice s-au adresat sensibilității și creativității elevilor și au avut menirea de le insufla ideea că:

,,... Ce a fost și ce a devenit Eminescu este rezultatul geniului său înnăscut, care era prea puternic în a sa proprie ființă încât să-l fi abătut vreun contact cu lumea de la drumul său firesc. Ar fi fost crescut Eminescu în România sau în Franța, și nu în Austria și în Germania; ar fi moștenit sau ar fi agonisit el mai multă sau mai puțină avere; ar fi fost așezat în hierarhia statului la o poziție mai înaltă; ar fi întâlnit în viața lui sentimentală orce alte figuri omenești – Eminescu rămânea acelaș, soarta lui nu s-ar fi schimbat.” (Titu Maiorescu, *Eminescu și poeziile lui*, Din ,,Critice”,Ed, Tineretului, 1967, p. 271)